Jánosi Ferenc

**MÁTÉ**

Dráma egy felvonásban

PETRA

MÁTÉ

ÁPOLÓ

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*1. jelenet*

*Nem túl nagy garzonlakás. Nappali, háló, kanapé, tv, konyha, fürdő, két szék, könyvespolcok. Ízlésesen berendezett, de látszik, hogy az itt lakók nem törődnek különösen a renddel. A lakásban itt-ott szétdobált ruhadarabok, rendetlenség. A hálófülkéből szexre utaló hangok hallatszódnak. Lassan abbamarad. Néhány pillanat múlva Petra (32) lép ki a hálófülkéből bugyiban, egy szál pólóban, ami lelóg a bugyija alá. A konyhába megy, feltesz egy kávét.*

PETRA Kérsz kávét?

MÁTÉ *(Bentről)* Vicces vagy. Nem láttad az alsógatyám? Megvan. *(Kijön. 38. Alsógatyában és pólóban van.)* Hú, milyen por van az ágy mögött.

PETRA Hát, magától nem fog bemenni a porszívóba.

MÁTÉ Már ennyi az idő?

PETRA Mennyi?

MÁTÉ Nyolc múlt. Ez az első nap, hogy nem megyek be.

PETRA Holnaptól nekem is home office.

MÁTÉ Neked is? Én is majd home office-ban főzőcskézek?

PETRA Mármint nekem.

MÁTÉ Nem tudom mi lesz.

PETRA Tudod mi jutott eszembe? Mi lenne, ha kiszállítanál? Úgyis tudsz nagyker áron kaját szerezni. Itthon megcsinálod nagyban és kiporciózod a helyi időseknek, meg esetleg családoknak is.

MÁTÉ Abból aztán lesz pénz.

PETRA A semminél több. Csak amíg vége ennek a szarnak. Egyébként azt mondják egyre durvább lesz.

MÁTÉ A kormány szerint hónapokig eltarthat. A szakemberek is ezt mondják. De lehet, hogy túl van lihegve.

PETRA Jobb félni. A spanyolnáthában vagy hatvan millióan meghaltak.

MÁTÉ Ja, száz éve. Azóta csak fejlődtünk valamennyit.

PETRA Aha, visszafelé. Nézd meg mi van a spanyoloknál meg az olaszoknál! Szerencsétlenek!

MÁTÉ Manana.

PETRA Mi?

MÁTÉ Semmi. Holnap, spanyolul. Ez az életfilozófiájuk. Pató Pál urak, persze, hogy az lett náluk, ami lett, basznak bele mindenbe.

PETRA Jó, hogy azt nem mondod, hogy megérdemlik.

MÁTÉ Nem azt mondom, persze, hogy nem, csak ha időben elkapjuk, akkor talán nem lesz akkora baj.

PETRA Még jó, hogy nincs gyerekünk. *(Csönd)* Nem úgy, jaj, basszus, tudod, hogy értem.

MÁTÉ Persze, tudom, most legalább nem kell megmagyaráznod.

PETRA Gondolj bele, ha még azon is kéne agyalni, hogy...

MÁTÉ Én szívesen agyalnék rajta, tudod?!

PETRA Most miért vagy ilyen?

MÁTÉ Milyen?

PETRA Kis sündisznó lettél.

MÁTÉ Mert bunkó vagy.

PETRA Most azért mert nem akarok még gyereket?

MÁTÉ Nem még nem akarsz, hanem egyáltalán.

PETRA Pont most kell jönnöd ezzel? Amikor amúgy is tök bizonytalan minden?

MÁTÉ Nem én kezdtem. Te hoztad fel, hogy milyen jó, hogy nincs gyerek. Mit gondoltál, örülni fogok?

PETRA Mert látom, milyen nehéz azoknak, akiknek van. Nézd meg a nővéremet! Vagy a tiedet. Egy hónap alatt éveket öregedett. És most csak még nehezebb lesz.

MÁTÉ De úgyis mindig találsz kifogást. Most ezért, most azért, hú, kövér leszek, benőtt a körmöm, lenőtt a hajam...

PETRA Hagyjál már ezzel a faszsággal folyton! Mondok egy fél mondatot és rögtön ugrasz. Szállj már le erről a témáról. Harminckettő vagyok, nem vagyok lemaradva semmiről.

MÁTÉ Más nő meg... *(elharapja)*

PETRA Leszarom a más nőket! Akkor keress más nőt! Ne hasonlítgass más nőkhöz! Amúgy nem fordítva szokott ez lenni? Hogy a nők rinyálnak, ti meg beleszartok?

MÁTÉ Most akkor ki hasonlítgat kit?

PETRA Ne forgasd ki a szavaimat, jó? Majd eldöntöm mikor akarok gyereket, nagy lány vagyok. Te még tíz év múlva is lehetsz apa, neked nem ketyeg semmi.

MÁTÉ Most akkor neked mégiscsak ketyeg?

PETRA Nem ketyeg! Az idegeim ketyegnek a hülyeségeidtől!

MÁTÉ Mit vagy ideges, nem mondtam semmi újat.

PETRA Hát ez az, mondhatnál. Rohadt unalmas ez a lemez.

MÁTÉ Tíz év múlva, persze. Nem akarok ötven évesen apa lenni.

PETRA Negyvennyolc.

MÁTÉ Kötekedjél még!

PETRA Jó lenne, ha végre tiszteletben tartanád a függetlenségemet. *(Bemegy a hálóba öltözni)*

MÁTÉ Milyen függetlenségedet? Ki akadályoz bármiben? *(Halkabban)* Független a faszom! Akkor legyél független, amikor egyedül üldögélsz nyolcvanévesen a házadban!

PETRA Mit dünnyögsz?

MÁTÉ Semmit, nem késel el?

PETRA *(Kijön a hálóból)* De. Na helló! *(Elmegy, becsapja az ajtót)*

*Máté előveszi a porszívót, elindul vele a háló felé, de félúton megáll. A konyhaszekrényből elővesz egy üveg whiskyt. Félig van. Meghúzza.*

*2. jelenet.*

*Ugyanaznap este. Máté lázasan takarít, a lakás csillog-villog, mindjárt elkészül. Máté picit be van csiccsentve. Hallatszódik, hogy kinyílik a bejárati ajtó, Máté gyorsan elteszi a whiskys üveget, majd néhány pillanat múlva belép az előszobából Petra, rosszkedvű. Körülnéz.*

PETRA Mi az, bűntudatod van?

MÁTÉ Bor?

PETRA Vörös?

MÁTÉ Merek fehéret venni?

*Máté elővesz egy üveg bort, tölt mindkettőjüknek.*

PETRA És, mire iszunk?

MÁTÉ Kirúgtak. *(Nevet)*

PETRA Tessék??

MÁTÉ Még le kell papírozni, de ha minden jól megy pár hét múlva ki is fizetik a végkielégítésem.

PETRA Minden jól megy? Most hülyéskedsz, ugye?

MÁTÉ Mintha meg lennél rökönyödve.

PETRA Meg vagyok. Eddig a *Három kívánság* volt az életed, semmi nem volt fontosabb nála, erre kirúgnak te meg vigyorogsz, mint egy hülye? Pont most?

MÁTÉ Mi pont most? Pont most úgyis csak vinné a pénzt. Így meg hoz. Nem is keveset. Karesz jól fogja csinálni, nekem meg már egyébként is kezdett elegem lenni. Talán ennél jobb alkalom sosem lett volna.

PETRA Te részeg vagy?

MÁTÉ *(Mutatja, hogy picit)*

PETRA Hát beszarok rajtad!

MÁTÉ Most mi a bajod?

PETRA Sosem mondtad, hogy eleged van belőle.

MÁTÉ Hát most mondom!

PETRA És itthon fogsz ücsörögni? Meg inni?

MÁTÉ Te is itthon fogsz ücsörögni, nyugodt lehetsz. Inkább röhögj te is! *(Iszik)*

PETRA Itthon fogok ücsörögni, az tuti, mert kirúgtak.Leépítés van a rohadt korona miatt. Kis cég, nem tudja fenntartani magát. A három új nem kellett nekik. Velem az élen. És mivel próbaidős voltam végkielégítést sem kapok. Bocs, ha nem kapok röhögőgörcsöt!

*Csönd.*

MÁTÉ Baszd meg, kicsim, sajnálom!

PETRA Erre te jössz ezzel... *(Iszik)*

MÁTÉ Ne sírj, kitalálunk valamit.

PETRA Tényleg? Mit? Én csak rajzolni tudok, ehhez értek. Ennyi. Ki a tökömnek kellenek most rajzok. Mindenki örül, ha megél. Egyébként is annyi grafikus van, mint a szemét, pont én fogok kelleni bárkinek ebben a helyzetben. Örülnek, ha megszabadulnak valakitől. Pont most, amikor kezdett beindulni.

MÁTÉ A Da Vinci-nél odavoltak érted, hívd fel őket. Úgyis ők a legjobbak.

PETRA Felhívtam. Azt mondták majd szólnak.

MÁTÉ Hát ez jó hír, nem?

*Máté átöleli, próbálja oldani a hangulatot.*

MÁTÉ Gyere, csináljunk gyereket!

PETRA *(Elmosolyodik)* Az kéne még.Olyan hülye vagy! Minek iszol? *(Nyújtja a poharát Máténak, Máté tölt, egyszerre lehúzza).* Na, akkor mi lesz? Beviszel a hálóba?

MÁTÉ Azt hittem nem akarsz gyereket.

PETRA Nem is. Szépen felveszed a védőruhát.

*Máté felemeli a karjaiba Petrát, beviszi a hálóba.*

*3. jelenet.*

*Máté kijön a hálóból, odamegy egy fali naptárhoz, megnézi. Bekapcsolja a tévét, halkan megy a háttérben. Kávét készít.*

MÁTÉ Ez a huszonharmadik nap, hogy itthon dekkolunk.

PETRA *(Petra is kijön, nem érzi túl jól magát.)* Minden nap el fogod mondani? Megjöhetne már a végkielégítésed.

MÁTÉ Most mit csináljak? Ma megint rájuk telefonálok.Tényleg röhej! *(Ránéz Petrára)* Nem vagy jól?

PETRA Émelygek. Meg fáj a fejem is.

MÁTÉ Remek! Csak nem kaptad el ezt a szart! Kész a kávé.

PETRA Az jó. Köszi! Ú, mi ez?

MÁTÉ Mi mi?

PETRA Ez ugyanaz?

MÁTÉ Persze.

PETRA Hú, valahogy ez most nagyon undorító!

MÁTÉ A kávé?

PETRA Aha.

MÁTÉ *(Elveszi tőle, belekortyol)* Pont olyan, mint máskor.

PETRA Akkor idd meg!

MÁTÉ Te tényleg beteg vagy. Mondd, hogy nem kaptad el?

PETRA Hol kaptam volna el?

MÁTÉ A boltban, mondjuk. Ma mindenesetre én megyek vásárolni, te meg szépen itthon maradsz!

PETRA Jó, de mi lenne, ha, mint a normális emberek legalább egy hétre előre bevásárolnánk, nem naponta vagy kétnaponta járkálnánk le?

MÁTÉ Aztán meg ránk rohad minden. Túl van ez tolva.

PETRA Egy perce még rinyáltál, hogy elkaptam.

MÁTÉ Mert tüneteid vannak.

PETRA Akkor talán mégiscsak komolyan kéne venni. Mi az?

MÁTÉ Várj egy picit! *(Felhangosítja a tévét)*

*“A kormány és az Országos Egészségügyi Központ hivatalos közleménye: Az Egészségügyi Világszervezet a Föld teljes lakosságára kiterjedő felhívása szerint, a koronavírus rendkívül gyors, agresszív és széleskörű, az egész világot érintő elterjedése miatt 2020. április 20. napjától, azaz három nap múlva teljes és szigorú kijárási tilalmat rendel el minden lakos számára. Kivételt képeznek azon dolgozók, akik az egészségügy, rendfenntartás és katasztrófavédelem területén dolgoznak, azonban nekik is ki kell alakítaniuk életterüket a munkahelyükön, nem ingázhatnak otthonuk és munkahelyük között. Ehhez az illetékes szervek minden segítséget megadnak, amire szükség van. A rendkívüli helyzetre való tekintettel a kijárási tilalmat az utcán járőröző, fegyveres szolgálatot teljesítő katonai egységek felügyelik. A tilalmat megszegők akár több évig terjedő börtönbűntetéssel is súlythatók. Kérjük a lakosság minden tagját, hogy az elkövetkező napokban akár két-három hónapra is elegendő élelmiszert raktározzanak fel és külön kérjük, hogy a fiatalabb korosztály képviselői gondoskodjanak idősebb, fokozottan veszélyeztetett hozzátartozóikról, ismerőseikről, hogy nekik semmiképpen ne kelljen elhagyni otthonukat. Amennyiben az elkövetkező időszakban mégis élelemhiány keletkezne háztartásában, úgy a képernyőn látható telefonszámon segítséget kérhet és a kért élelmiszert a kötelező egészségügyi szabályok betartása mellett kiszállítják otthonába. Az egészségügy kritikus túlterheltsége miatt kérjük csak akkor forduljanak orvosaikhoz, ha állapotuk életveszélyes vagy súlyos, azonban ez esetben se hagyják el otthonukat, hanem hívják a képernyőn látható telefonszámot és kórházaink igyekeznek a legrövidebb időn belül a segítségükre lenni, a megfelelő szakembert otthonukba küldeni. Gyógyszer igényeiket szintén ezen a telefonszámon jelenthetik be és kollégáink házhoz szállítják a szükséges ellátmányt...”*

*Máté lehalkítja a tv-t.*

MÁTÉ Na, ez eldőlt.

PETRA Fasza!

MÁTÉ Figyelj, kihívjuk az orvost?

PETRA Dehogyis, semmi bajom!

MÁTÉ Látom. És ha mégis?

PETRA Most mi van, mégis komolyan kell venni?

MÁTÉ Jó, igazad volt, komolyan kell venni, ezt akartad hallani?

PETRA Ezt.

MÁTÉ Kihívjuk.

PETRA Nem kell, már jobban vagyok. Tényleg. Köszi!

MÁTÉ Lázad mondjuk nincs szerintem.

PETRA Na látod.

MÁTÉ Elmegyek vásárolni, összeírod mi kell?

PETRA Aha. *(Picit nehézkesen feláll, bemegy a hálóba)*

*Változik a szín, eltelik egy óra. Máté hatalmas pakkokkal belép az ajtón.*

MÁTÉ Megjöttem.

PETRA Mindjárt jövök.

*Máté elkezd kipakolni a hűtőbe, Petra kijön a mosdóból.*

MÁTÉ Ja, ott vagy, azt hittem a hálóban.

PETRA Hánytam.

*Kissé ijedten néznek egymásra.*

*4. jelenet.*

*Máté teát főz, Petra a fotelben ül.*

MÁTÉ Mindjárt itt a doki.

PETRA Oké.

MÁTÉ Azért az milyen már, hogy ő jön ki, mert nem tudnak fogadni a kórházban?

PETRA Én azt is csodálom, hogy van, aki kijöjjön.

MÁTÉ Jobb?

PETRA Aha, picit. Köszi, finom. *(Kiveszi a lázmérőt a hóna alól, odaadja Máténak)*

MÁTÉ Harminchat.

PETRA Tiszta József Attila.

MÁTÉ Csak kisebb a bajszod.

PETRA *(Nevet)* Olyan hülye vagy!

*Máté puszit nyom Petra szájára.*

PETRA Az hiányzik, hogy elkapd.

MÁTÉ Azon már túl lennénk szerintem.

*Csengetnek.*

MÁTÉ Na. Nyitom!

*Kimegy az előszobába, néhány pillanat múlva visszajön egy férfival (40), aki tetőtől talpig védőfelszerelésbe van öltözve.*

ÁPOLÓ Jó napot!

PETRA Jó napot, doktor úr!

ÁPOLÓ Csak ápoló, de köszönöm! Orvos nem jön ki helyszínre. Ha nem bánják elmennék a mosdóba.

MÁTÉ Persze, ott jobbra az első.

*Az ápoló elmegy a mosdóba.*

MÁTÉ Legutóbb Farkas Berci nézett így ki. Mi az?

PETRA Picit hányingerem van.

MÁTÉ Mindjárt jön a doki.

PETRA Ápoló.

MÁTÉ Ja.

*Az ápoló visszajön.*

ÁPOLÓ Szóval, mik a tünetei?

PETRA Hát, gyakran van hányingerem, reggel hánytam is. Szédülök is néha.

MÁTÉ Meg a fejed is fáj.

PETRA Ja, az is. De az nem vészes.

ÁPOLÓ Láz?

PETRA Nincs.

ÁPOLÓ Hőemelkedés se?

PETRA Semmi.

ÁPOLÓ És a közérzete milyen?

PETRA Nem az igazi, de elég stresszes vagyok mostanában.

ÁPOLÓ Értem. Ezen nem lehet csodálkozni a jelenlegi helyzetben. Meg fogom szúrni az ujjbegyét. Nem kellemes, de sajnos muszáj, ez az előírás, ha felmerül valakinél a fertőzés gyanúja.

PETRA Azt olvastam, hogy kenetet vesznek az orrból.

ÁPOLÓ Meg a garat ívből is. De azt csak abban az esetben, ha a vérteszt pozitív lenne.

PETRA Akkor most megszúr?

ÁPOLÓ Muszáj lesz.

PETRA Utálom a tűket.

ÁPOLÓ Óvatos leszek, ígérem. Nem nagy szám.

PETRA Essünk túl rajta!

*Az ápoló előveszi a szükséges kellékeket.*

PETRA Az mi?

ÁPOLÓ Arra csepegtetem a vérét.

PETRA Aha.

*Petra felemeli a mutatóujját, az ápoló megszúrja. Petra picit felszisszen.*

ÁPOLÓ Ennyi volt. *(Sebtapaszt tesz a sebre, majd a levett vért a tesztre csöppenti).*

PETRA Most várunk?

ÁPOLÓ Igen.

MÁTÉ Mennyi idő?

ÁPOLÓ Tizenöt perc. Nagyjából.

*Fényváltás, eltelik a tizenöt perc.*

ÁPOLÓ Azt hiszem már jó.

MÁTÉ Kér egy kávét?

ÁPOLÓ Nem, köszönöm!

PETRA Jobban teszi, borzasztó.

MÁTÉ Kicsim, ezt isszuk egy éve.

ÁPOLÓ Ön is?

PETRA Igen, de valahogy szörnyű íze lett.

ÁPOLÓ Régóta van ez?

PETRA Mi?

ÁPOLÓ Hogy nem ízlik a kávé?

PETRA Néhány napja talán.

MÁTÉ Néhány napja?

PETRA Nem akartam rögtön szólni.

ÁPOLÓ Mindenesetre jó hírem van, a teszt negatív lett. Látja, egy csík?

PETRA És mi az a “C” mellette?

ÁPOLÓ A kontroll csík helye. Ha csak ez az egy vonal jelenik meg, akkor nem kell aggódni.

PETRA Akkor nem nyúl a torkomba.

ÁPOLÓ Nem. De engedje meg, hogy javasoljak valamit! Ha nem változnak a tünetei még egy-két napig, csináljon egy terhességi tesztet!

*Döbbent csönd.*

*5. jelenet.*

*Máté a kanapén ül, izgatott. Előtte egy pohárban whisky. Belekortyol. Petra kijön a mosdóból, kezében egy terhességi teszt. Máté feláll.*

PETRA Most komolyan iszol reggel tízkor?

MÁTÉ Mondd már!

PETRA Két csík.

*Máté elmosolyodik. Petra nem. Odamegy a kanapéhoz, leül. Felhajtja a maradék whiskyt.*

MÁTÉ Normális vagy?

PETRA Ez hogy történhetett?

MÁTÉ Ne csinálj már úgy, mintha tragédia történt volna!

PETRA Hogy a picsába??

MÁTÉ *(Egy ideig hallgat)* Emlékszel a szülinapodra?

PETRA Igen?

MÁTÉ Be voltunk nyomva, alig találtunk haza.

PETRA Igen?

MÁTÉ Nagyon beindultál, amikor hazaértünk.

PETRA Tudom, annyira azért nem voltam benyomva.

MÁTÉ Én igen.

PETRA Tudom, és? Pontosan emlékszem, hogy szóltam, hogy húzz fel.

MÁTÉ Tudom.

PETRA És emlékszem, hogy felhúztál.

MÁTÉ Tudom.

PETRA Akkor?

MÁTÉ Kettő volt a fiókban akkor este. Totál megvan, hogy kiveszem az egyiket, de... utána képszakadás.

PETRA És?

MÁTÉ Másnap, amikor az alsógatyámat kerestem megtaláltam az ágy mellett az egyiket. Ki volt bontva, de nem volt használt. Kinyitottam a fiókot és ott volt a másik... bontatlanul.

PETRA Ezt nem hiszem el! Te átvertél engem??

MÁTÉ Dehogyis, hülye vagy? Egyszerűen nem emlékszem mi történt. De az tuti, hogy akkor nem használtunk.

PETRA *(Hirtelen feláll)* Ezt direkt csináltad!

MÁTÉ Petra, nem, esküszöm!

PETRA Figyelj, én nem akarom ezt a gyereket!

MÁTÉ Beszéljük már meg ezt nyugodtan, jó?

PETRA Kurvára nem akarok nyugodtan beszélgetni!

MÁTÉ Jó. Ne haragudj, én...

PETRA És miért nem mondtad el? Rögtön, ahogy észrevetted.

MÁTÉ Nem mertem. Féltem, hogy balhézni fogsz.

PETRA Hát, amint látod! *(Tölt magának még egyet)*

MÁTÉ Hagyd már abba! *(Ki akarja venni a kezéből)*

PETRA Húzzál innen! *(Lehúzza)*

MÁTÉ Ne igyál légyszíves!

PETRA Ó de kedves most valaki!

MÁTÉ Most miért nem lehet normálisan beszélni veled? Hova mész?

PETRA El. Anyához.

MÁTÉ Nem mehetsz ki, tilalom van.

PETRA *(Megáll)* Baszki! *(Bemegy a hálóba, becsapja az ajtót)*

*Máté egyedül marad. Tölt magának.*

*6. jelenet.*

*Petra ziláltan, mint aki most ébredt kijön a hálóból.*

PETRA Itt vagy? Hé! Máté?

*Petra előveszi a mobiltelefonját, tárcsáz.*

PETRA Jó napot kívánok, doktor úr, Kemenes Petra vagyok... hát, jól, mondjuk... Tudom, hogy ez most nehéz időszak önöknek, de valamikor fel tudnám keresni a doktor urat?... Igen, így is mondhatjuk... Így telefonban?... Értem. Nem akarok mellébeszélni, abortuszt akarok, doktor úr?... Ez hosszú lenne most, ha nem bánja... Tudom, hogy meg kell vizsgálnia, de mindenképpen akarom, be tudnék menni valamikor?... Igen, eldöntöttem!... Az még két hét... Értem. Mindent felborít ez a hülye járvány. Hát jó, akkor akkor... Köszönöm! Önnek is!

*Hallatszódik, hogy nyílik a bejárati ajtó, majd kisvártatva belép Máté csomagokkal a kezében.*

PETRA Hol voltál?

MÁTÉ Felébredtél?

PETRA Hol voltál?

MÁTÉ Vettem egy-két dolgot.

PETRA Minek, van itthon minden.

MÁTÉ Nem baj, ki tudja meddig tart ez. Meg jó volt sétálni egy picit. *(Szünet)* Hoztam ilyet is.

PETRA Mi az?

MÁTÉ Vitamin. Neked. Vagyis nektek. *(Elmosolyodik)*

PETRA Én tényleg nem akarom ezt. Én erre nem állok készen.

MÁTÉ Ne hülyéskedj már, tudom...

PETRA Mondom nem állok készen!

MÁTÉ Azért talán valami közöm nekem is van hozzá.

PETRA Az már megvolt.

MÁTÉ Figyelj, tudom, hogy ezt neked kell eldönteni, de legalább gondold át!

PETRA Átgondoltam.

MÁTÉ Gyorsan ment.

PETRA Már régóta tudom, hogy ezt akarom. Vagyis, hogy ezt nem akarom.

MÁTÉ De most más.

PETRA Mert?

MÁTÉ Mert eddig csak beszéltél róla, meg elképzelted, most meg megéled. Hát csak más, nem?

PETRA Nem!

MÁTÉ Jaj már, na, ezt ideteszem a pultra. *(Leteszi a konyhapultra a vitamint)*

PETRA Nem fogom bevenni, Máté. Azt hiszed hülyéskedek?

MÁTÉ Máté? Te tényleg haragszol.

PETRA Csodálkozol?

*Csönd.*

PETRA Nem megy! Ne haragudj!

MÁTÉ Tök jók leszünk, ne aggódj már!

PETRA Te jó lennél.

MÁTÉ Te is jó lennél. Ez a bajod? Ettől félsz? Hogy nem leszel jó?

PETRA Én önző vagyok ehhez, na, ez az igazság.

MÁTÉ Ugyan már! Bele kell jönnünk, biztos, de bele fogunk.

PETRA Persze. Főleg most, hogy mindkettőnket kirúgtak.

MÁTÉ Ja, megjött a végkielégítésem. Éppen most, ez csak jó jel lehet.

PETRA Persze.

*Máté odamegy Petrához a kanapéra, viszi a vitamint is.*

MÁTÉ Na, szívem! Erre szükségetek van.

*Petra idegesen felpattan és a vitamint odavágja a sarokba.*

PETRA Nem akarom, nem érted?? Én mást akarok az élettől, nem szaros pelenkákat, meg álmatlan éjszakákat, meg kövér testet. Nem akarok büfiztetni meg játszóterekre caplatni, folyton nyafogást hallgatni, idióta meséket nézni naphosszat, begubózni ebbe a kurva lakásba, mint valami hernyó, akiből nem lesz soha pillangó. Én ezt nem akarom!!! Te akartad ezt és te is kényszerítettél bele ebbe az egészbe, mert egy idióta voltál és nem tudtad felhúzni azt a szart. Ha vége ennek a rohadt járványnak, komoly lehetőségek állnak előttem, nagynevű grafikus lehet belőlem a Da Vinci-nél és nem hagyom, hogy egy... nem, nem, nem!

MÁTÉ De most csak azért, mert...

PETRA Bejelentkeztem Konrádhoz.

*Csönd*

MÁTÉ *Mi? Minek?*

PETRA Ne haragudj! Nem megy. Egyszerűen nem megy és kész. Te mondtad, hogy az én döntésem, hát én eldöntöttem!

*Bemegy a hálóba, becsapja az ajtót. Máté még csöndben ül egy darabig, majd lassan feláll, odamegy a szekrényhez, meghúzza a whiskyt. Elmegy.*

*7. jelenet.*

*Megszólal Petra mobilja az asztalon. Petra kijön a hálóból. Körülnéz, látja, hogy Máté nincs otthon. Felveszi a telefont.*

PETRA Igen?... igen... igen...

*Petra kezéből kiesik a telefon, lezuhan a kanapéra.*

*8. jelenet.*

*Petra a kanapén ül, előtte tea az asztalon, bámul maga elé. Megszólal a mobilja.*

PETRA Szia anya, várj egy kicsit, kihangosítalak. *(Kihangosítja. Édesanyja hangját halljuk, Petra hátradől)*

ANYA Hogy vagy, kincsem?

PETRA Sehogy.

ANYA Nincs szükséged valamire?

PETRA Nincs... Köszi! Amúgy se mozdulj ki, most tetőzik ez a szar.

ANYA Jó, hát majd vigyázok, tudod...

PETRA Van mindenem, anya, köszi!

ANYA Jól van. Tudod, hogy bármikor hívhatsz.

PETRA Tudom.

ANYA Szívem, annyira sajnálom!

PETRA Most annyira nem látok előre.

ANYA Tudom, édes. Amikor apád meghalt ugyanígy éreztem. A temetés után kezdődik csak a megnyugvás.

PETRA Ő annyira szerette volna... egyszerűen... igazságtalan.

ANYA Tudom, de ne hibáztasd magad!

PETRA Még nem megy. Miattam volt ideges, úgy ült be a kocsiba...

ANYA Idővel. Idővel, édes. Próbálj pihenni, holnap nehéz nap lesz.

PETRA Jól van. Ott találkozunk.

ANYA Rendben. Viszem a virágokat. Vigyázz magadra!

PETRA Te is. Szia.

ANYA Szia.

*Leteszik. Petra ül még egy darabig, megcsörren a telefonja.*

PETRA Jó napot, doktor úr! ... Megvagyok... köszönöm! Ezek szerint anya mondta... És miért keres?... Igen, tudom, szerdán... Hogyhogy?... Ennyire eldurvult?... Senki? És ha veszélyben lennék?... Nem vagyok, de... És mikor?... Egyáltalán? De... Értem... Értem...

*Leteszi. Hosszan néz maga elé. Odamegy a konyhapulthoz, tölt egy pohár vizet és a vitaminból bevesz egyet. Visszaül a kanapéra, lehajtja a fejét, a kezét óvatosan a hasára teszi.*

PETRA Szia Máté!

*Sötét*

2020